CELEX: 32021D1776
Language: hr
Date: 2021-10-05 00:00:00
Title: Provedbena odluka Vijeća (EU) 2021/1776 od 5. listopada 2021. o izmjeni Odluke 2009/791/EZ kojom se Saveznoj Republici Njemačkoj odobrava nastavak primjene mjere odstupanja od članka 168. Direktive 2006/112/EZ o zajedničkom sustavu poreza na dodanu vrijednost

11.10.2021   
               
               
                  HR
               
               
                  Službeni list Europske unije
               
               
                  L 360/112
               
            
         PROVEDBENA ODLUKA VIJEĆA (EU) 2021/1776
         od 5. listopada 2021.
         o izmjeni Odluke 2009/791/EZ kojom se Saveznoj Republici Njemačkoj odobrava nastavak primjene mjere odstupanja od članka 168. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     Člancima 168. i 168.a Direktive 2006/112/EZ utvrđuje se pravo poreznih obveznika na odbitak poreza na dodanu vrijednost (PDV) obračunanog za robu i usluge koji su im isporučeni odnosno pruženi u svrhu njihovih oporezovanih transakcija. Saveznoj Republici Njemačkoj („Njemačka”) odobreno je uvođenje mjere odstupanja namijenjene izuzimanju od prava na odbitak PDV-a za robu i usluge koje porezni obveznik upotrebljava više od 90 % u privatne svrhe poreznog obveznika ili njegovih zaposlenika, ili općenito u neposlovne svrhe ili za negospodarske aktivnosti.
                  
               
                     (2)
                  
                  
                     Prvotno je Odlukom Vijeća 2000/186/EZ (2) Njemačkoj odobreno uvođenje i primjena mjera odstupanja od članaka 6. i 17. Direktive Vijeća 77/388/EEZ (3) do 31. prosinca 2002. Odlukom Vijeća 2003/354/EZ (4) Njemačkoj je odobrena primjena mjere odstupanja od članka 17. Direktive 77/388/EEZ do 30. lipnja 2004. Zatim je Odlukom Vijeća 2004/817/EZ (5) to odobrenje produljeno do 31. prosinca 2009.
                  
               
                     (3)
                  
                  
                     Odlukom Vijeća 2009/791/EZ (6) Njemačkoj je odobren nastavak primjene mjere odstupanja od članka 168. Direktive 2006/112/EZ. Nakon uzastopnih produljenja to odobrenje istječe 31. prosinca 2021.
                  
               
                     (4)
                  
                  
                     Članak 168.a umetnut je u Direktivu 2006/112/EZ Direktivom Vijeća 2009/162/EU (7) kako bi se odbitak ograničio na udio stvarnog korištenja u poslovne svrhe i na taj način učinkovitije primijenilo načelo prema kojem odbitak nastaje samo u mjeri u kojoj se dotična roba i dotične usluge koriste za potrebe poslovanja poreznog obveznika. Članak 1. Odluke 2009/791/EZ izmijenjen je kako bi se uključilo upućivanje na članka 168.a Direktive 2006/112/EZ. Naslov Odluke 2009/791/EZ stoga treba upućivati i na članak 168.a Direktive 2006/112/EZ.
                  
               
                     (5)
                  
                  
                     Dopisom evidentiranim u Komisiji 19. veljače 2021. Njemačka je Komisiji podnijela zahtjev („zahtjev”) da se produlji odobrenje nastavka primjene mjere odstupanja od članaka 168. i 168.a Direktive 2006/112/EZ kako bi se roba i usluge koje porezni obveznik više od 90 % upotrebljava u vlastite privatne svrhe ili one svojih zaposlenika, ili općenito u neposlovne svrhe ili za negospodarske aktivnosti, u potpunosti izuzeli od prava na odbitak PDV-a („posebna mjera”). Uz zahtjev je priloženo izvješće o primjeni posebne mjere koje uključuje preispitivanje omjera koji se primjenjuje na pravo na odbitak PDV-a u skladu s člankom 2. Odluke 2009/791/EZ.
                  
               
                     (6)
                  
                  
                     Na temelju članka 395. stavka 2. drugog podstavka Direktive 2006/112/EZ Komisija je dopisima od 17. ožujka 2021. proslijedila zahtjev ostalim državama članicama. Komisija je dopisom od 18. ožujka 2021. obavijestila Njemačku da ima sve informacije potrebne za razmatranje zahtjeva.
                  
               
                     (7)
                  
                  
                     Njemačka tvrdi da se posebna mjera pokazala vrlo djelotvornom u pojednostavnjenju naplate PDV-a te sprječavanju utaje i izbjegavanja poreza. Posebnom mjerom smanjuje se administrativno opterećenje za poduzeća i za porezne uprave jer nema potrebe za praćenjem kasnije upotrebe robe i usluga na koje se u trenutku njihova stjecanja primjenjivalo izuzeće od odbitka. Njemačkoj bi stoga trebalo odobriti nastavak primjene posebne mjere tijekom dodatnog ograničenog razdoblja, do 31. prosinca 2024.
                  
               
                     (8)
                  
                  
                     Ako Njemačka smatra da je potrebno produljenje mjere nakon 2024., trebala bi najkasnije do 31. ožujka 2024. Komisiji podnijeti zahtjev i izvješće o primjeni posebne mjere koje bi trebalo uključivati preispitivanje primijenjenog omjera.
                  
               
                     (9)
                  
                  
                     Posebna mjera neće negativno utjecati na vlastita sredstva Unije koja proizlaze iz PDV-a.
                  
               
                     (10)
                  
                  
                     Odluku 2009/791/EZ trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Odluka 2009/791/EZ mijenja se kako slijedi:
            
                        1.
                     
                     
                        Naslov se zamjenjuje sljedećim:
                        „Odluka Vijeća 2009/791/EZ od 20. listopada 2009. kojom se Saveznoj Republici Njemačkoj odobrava nastavak primjene mjere odstupanja od članaka 168. i 168.a Direktive 2006/112/EZ o zajedničkom sustavu poreza na dodanu vrijednost”;
                     
                  
                        2.
                     
                     
                        Članak 2. zamjenjuje se sljedećim:
                        
                           „Članak 2.
                           Ova Odluka prestaje važiti 31. prosinca 2024.
                           Svaki zahtjev za produljenje mjere odstupanja predviđene u ovoj Odluci podnosi se Komisiji do 31. ožujka 2024.
                           Uz takav zahtjev prilaže se izvješće o primjeni te mjere koje uključuje preispitivanje omjera koji se primjenjuje na pravo na odbitak PDV-a na temelju ove Odluke.”.
                        
                     
                  
         
            Članak 2.
            Ova Odluka proizvodi učinke od dana priopćenja.
         
         
            Članak 3.
            Ova je Odluka upućena Saveznoj Republici Njemačkoj.
         
         
            Sastavljeno u Luxembourgu 5. listopada 2021.
            
               
                  Za Vijeće
               
               
                  Predsjednik
               
               A. ŠIRCELJ
            
         
         
            (1)  SL L 347, 11.12.2006., str. 1.
         
         
            (2)  Odluka Vijeća 2000/186/EZ od 28. veljače 2000. kojom se Saveznoj Republici Njemačkoj odobrava uvođenje mjere odstupanja od članaka 6. i 17. Šeste direktive 77/388/EEZ o usklađivanju zakonodavstava država članica o porezima na promet – zajednički sustav poreza na dodanu vrijednost: jedinstvena osnovica za određivanje poreza (SL L 59, 4.3.2000., str. 12.).
         
            (3)  Šesta direktiva Vijeća 77/388/EEZ od 17. svibnja 1977. o usklađivanju zakonodavstava država članica o porezu na promet – zajednički sustav poreza na dodanu vrijednost: jedinstvena osnovica za određivanje poreza (SL L 145, 13.6.1977., str. 1.).
         
            (4)  Odluka Vijeća 2003/354/EZ od 13. svibnja 2003. kojom se Njemačkoj odobrava primjena mjere odstupanja od članka 17. Šeste direktive 77/388/EEZ o usklađivanju zakonodavstava država članica o porezima na promet (SL L 123, 17.5.2003., str. 47.).
         
            (5)  Odluka Vijeća 2004/817/EZ od 19. studenoga 2004. kojom se Njemačkoj odobrava primjena mjere odstupanja od članka 17. Šeste direktive 77/388/EEZ o usklađivanju zakonodavstava država članica o porezima na promet (SL L 357, 2.12.2004., str. 33.).
         
            (6)  Odluka Vijeća 2009/791/EZ od 20. listopada 2009. kojom se Saveznoj Republici Njemačkoj odobrava primjena mjere odstupanja od članka 168. Direktive 2006/112/EZ o zajedničkom sustavu poreza na dodanu vrijednost (SL L 283, 30.10.2009., str. 55.).
         
            (7)  Direktiva Vijeća 2009/162/EU od 22. prosinca 2009. o izmjeni pojedinih odredaba Direktive 2006/112/EZ o zajedničkom sustavu poreza na dodanu vrijednost (SL L 10, 15.1.2010., str. 14.).